Ďakujem pekne. Dámy a páni, ďakujem za obdivné reakcie. Dámy a páni, snažím sa hľadať logiku v tom, prečo sa koná táto schôdza. Prečo sme sa tu zišli, najmä vy poslanci Národnej rady. Dôvod by sa iste dal nájsť v návrhu opozičných poslancov, ktorý znie, že „unikli tajné informácie o zmene kurzu koruny“. Pritom je známe a potvrdené, aj keď pomerne dobre médiami nezdôrazňované, ak nepoviem, že tajené, a je to potvrdené či už zo strany európskych autorít, alebo zo strany guvernéra Národnej banky Slovenska, že informácia o zmene parity, aj o jej novej úrovni bola známa až v deň zmeny popoludní. Obchody sa skončili o 10.00 hodine dopoludnia. Naozaj žasnem, prečo sme tu. Prečo niekto hovorí o podozrení z úniku informácie, ktorá mala niekomu pomôcť pri obchodoch, ak obchody boli ukončené skôr, ako informácia vznikla? Ak niekomu nestačia doterajšie zdôvodnenia alebo informácie potvrdzujúce toto moje tvrdenie, tak si dovolím uviesť, dnes na výbore pre ekonomiku a menové záležitosti Európskeho parlamentu dostal šéf Európskej centrálnej banky pán Trichet otázku, či mohol niekto zo Slovenska prezradiť informáciu o zmene parity a jej hodnote, pán Trichet odpovedal, že to bolo rozhodnutie európskych autorít, a preto ho nikto zo slovenských predstaviteľov nemohol prezradiť. Je smutné, že pred verejnosťou sa pomerne úspešne tají, že doobeda informácia neexistovala. Ja sa pýtam, kde sú tí zdatní komentátori, ktorí aj z iných vecí vedia vyvodiť logické súvislosti? To znamená, že informácia nemohla byť ani zneužitá. Aj opozícia vie, že hlavný dôvod zvolania tejto schôdze je úplný výmysel. Aj podozrenie je úplne nezmyselné z hľadiska toho, čo som pred chvíľkou uviedol. Preto nabalili k tomuto dôvodu propagandu o prepojení SMER-u a finančných skupín. Na úrovni stretnutí, na úrovni regulárnej pôžičky, aj splatenej z roku 2001, alebo na úrovni toho, že nejakí úradníci boli niekedy zamestnancami firiem, ktoré možno patrili alebo boli nejako prepojené s finančnými skupinami. Aká je tu realita? Finančné skupiny, to každý vie, narástli za dvoch vlád Mikuláša Dzurindu. Bratislavský prístav, Paroplynový cyklus, rad nemocníc, systém zdravotnej služby, akcie VSŽ, košické letisko. A dalo by sa pokračovať. Na druhej strane sú tu kroky súčasnej vlády, ktoré dosť rázne sekli do záujmov finančných skupín. Bratislavské letisko, Poliklinika Tehelná, zákaz zisku súkromných zdravotných poisťovní, Cargo. To znamená, že aj tento asi skutočný dôvod zvolania tejto schôdze je v skutočnosti stojaci na vode a otcom aj matkou finančných skupín je súčasná opozícia. Samozrejme, je tu ďalší dôvod, pre ktorý bola zvolaná táto mimoriadna schôdza. A zase nesúvisí vôbec s ministrom financií. Dôvodom je poškodiť vládu, zatieniť, myslím si, pomerne úspešné vládnutie v prvých dvoch rokoch nášho funkčného obdobia. A v konečnom dôsledku poškodiť Slovenskú republiku. Naozaj súčasná opozícia v zápase s nami nenašla iný recept, nenašla iný nástroj na zápas s nami ako poškodzovanie Slovenskej republiky. Tak to je. Napriek tomu, že táto schôdza ja naozaj nezmyselná, pretože neexistovala informácia, ktorá by mohla byť zneužitá pri obchodovaní, ubezpečujem vás, že na Slovensku bude platiť euro od roku 2009. Euro bude úspešne prijaté. Nepoškodí občanov tohto štátu. A aj zvyšné dva roky táto vláda bude robiť ďalší rad krokov prospešných pre obyvateľov Slovenskej republiky. A nenecháme si vziať ani energiu, ani chuť, ani schopnosti na tejto ceste takýmito vymyslenými kauzami, takýmito úplne na vode postavenými obvineniami a podozreniami, ktoré v samotnej podstate sú neexistujúce, sú nepreukázateľné a sú len zneužívaním Národnej rady Slovenskej republiky. (Potlesk.)
Kritika opozície  Kritika opozície. Využitie vyjadrenia zátupcu EU na podporu argumentácie.